ঋতি বলছিলেন তাঁর উদ্যোগের কথা। নিজের পায়ে দাঁড়ানোর তাগিদের কথা। মেয়েদের দুরবস্থার কথা। বলছিলেন ওর চেনা পরিচিত বিভিন্ন নারীকে নির্যাতিত হতে দেখেছেন। দিনের পর দিন। শুম্ভ নিশুম্ভে ভরা এই দুনিয়ায় আরও বেশি করে মেয়েদের স্বনির্ভর হওয়া যে জরুরি সেটা টের পান। আর সেই থেকেই ২০১৪ সালে শুরু করে দেন তাঁর নিজের উদ্যোগ। অ্যাগলেট ইঙ্ক। কাজ করতে গিয়ে টের পেয়েছেন এমন অনেক মানুষ আছেন যারা হয়ত স্ব স্ব ক্ষেত্রে দারুণ দক্ষ, দারুণ যোগ্য কিন্তু আদৌ প্রভাব বিস্তার করতে পারে এমন সিভি তৈরি করতে জানেন না। প্রার্থী নির্বাচনে প্রথমে তো সিভিটাই সিভ বা চালনি তে ওঠে। ফলে সেখানে যদি বাদ পড়ে যান তাহলে তো আর চাকরির শিকে ছিঁড়বে না। এই অসুবিধেটা টের পান। শুরু করে দেন ইম্প্রেসিভ সিভি লেখার কাজ। সিভি, কভার লেটার, লিঙ্কড ইন প্রোফাইল লেখার স্টার্টআপ। সোশ্যাল মিডিয়ার ওয়াল থেকে ইন্টারভিউর টেবিল পর্যন্ত অ্যাগলেট ইঙ্ক পাশে থাকে। ব্যক্তিগত ব্র্যান্ড তৈরি করে দেয়। শুধু কি তাই প্রোডাক্টের ব্র্যান্ডিং কনটেন্ট তৈরি করার কাজও করেন ঋতি। এখন ওর ক্লায়েন্টদের তালিকা দেখলে চোখ কপালে উঠবে। এই তিন বছরে অজস্র ক্লায়েন্ট হ্যান্ডল করেছেন। কে নেই সেই লিস্টে! কলেজ পড়ুয়া ছেলেমেয়ে যেমন আছে তেমনি আছেন মিড কেরিয়ার পেশাদার। আছেন বহুজাতিক সংস্থার পদস্থ হোমরাচোমরা। সব ওর ক্লায়েন্ট। তাদের কেউ হয়ত Deloitte-এর কর্মী। কেউ Accenture, PWC, HSBC, Boston Consulting Group, Welspun Group, Discovery Channel India, Maersk Line আবার আছেন IIM কলকাতার কৃতীরাও।